Súradnice: 42°39′31″S 27°44′00″V﻿ / ﻿42,65875°S 27,733278°V﻿ / 42.65875; 27.733278

**Chrám Krista Pantokratora** (bulh. Църква „Христос Пантократор" – *Cărkva „Hristos Pantokrator"*), známy aj ako **Chrám Ježiša Krista Pantokratora** (bulh. Църква „Исус Христос Пантократор" – *Cărkva „Isus Hristos Pantokrator"*) je bývalý pravoslávny chrám z obdobia stredoveku nachádzajúci sa v centrálnej časti historického centra mesta Nesebar v Burgaskej oblasti v juhovýchodnom Bulharsku. Má priznaný štatút kultúrnej pamiatky a je súčasťou Architektonicko-historickej rezervácie Nesebar.

Názov
-----

Výraz Pantokrator pochádza z gréčtiny a po preložení má význam *všemohúci*, či *všemocný*. Názov kostola by sa dal preto doslovne preložiť ako *Chrám Krista Všemohúceho*.

Charakteristika
---------------

Budova sa nachádza v centrálnej časti starého Nesebaru na ulici Mitropolska. Kostol je jeden z najlepšie zachovalých stredovekých chrámov v Nesebare a je typickým predstaviteľom cirkevnej architektúry z tohto obdobia.

Chrám Krista Pantokratora má štvoruholníkový pôdorys s dĺžkou 16 metrov a šírou 6,9 metra. Materiál použitý na výstavbu bol kameň a tehly.

Budova má dva vchody a to na južnej a západnej strane. Východná fasáda budovy je zakončená tromi malými mnohostennými apsidami s bohatým reliéfom. V strede naosu sa nachádzali štyri (nezachované) stĺpy, ktoré podopierali kupolu chrámu. Nad predsieňou v západnej časti budovy sa nachádzala veža zvonice štvoruholníkového pôdorysu. Do veže sa stúpalo po kamennom schodisku, ktoré sa nachádza v stene medzi naosom a predsieňou.

Výzdoba exteriéru chrámu je bohatá. Zvonku sa po celej dĺžke fasády budovy nachádzajú vysoké, dvojité konkávne arkády. Nad arkádami sa nachádza charakteristická výzdoba tvorená reliéfmi v tvare krúžkov a štvorlístkov. Nad apsidami na východnej fasáde chrámu výzdobu tvorí rad svastík, ktoré sú ešte pozostatkom slnečného kultu.

Tambur (podstavec) kupole je bohato zdobený, osemhranný s ôsmimi arkádovitými oknami. Podobné predĺžené okná sa nachádzajú aj na južnej a severnej fasáde chrámu.

Predsieň chrámu je malá. Pod dlážkou sa v predsieni nachádza stredoveké pohrebisko.

Vnútorná časť chrámu bola v minulosti celá vyzdobená freskami, dochovali sa z nich však len fragmenty.

Dejiny
------

Chrám Krista Pantokratora bol postavený v období stredoveku v priebehu 13. - 14. storočia, počas vlády cára Ivana Alexandra v neskorobyzantskom slohu.

Budova bola v 21. storočí zreštaurovaná a patrí k najvýznamnejším pamiatkam Nesebaru.

Dnes sa v budove nachádza stála múzejná expozícia pod názvom *Nesebar a záliv na starých mapách (od 4. do 19. storočia)* (bulh. Несебър и заливът в стари карти (от IV до XIX век) – *Nesebăr i zalivăt v stari karti (ot IV do XIX vek)*). V rámci expozície je vystavených 80 starých máp, pochádzajúcich zo 4. - 19. storočia, na ktorých je zobrazená čiernomorská časť juhovýchodnej Európy s dôrazom na Nesebar a okolie. Mapy sú v rôznych kartografických śtýloch - medzi inými sa tu nachádzajú mapy cestné, morské, historické, alebo obchodné.

Galéria
-------

* Detail vrchnej časti severnej fasádyDetail vrchnej časti severnej fasády
* Pohľad na prednú západnú fasádu chrámuPohľad na prednú západnú fasádu chrámu
* Detailný pohľad na zvyšky zvonice chrámuDetailný pohľad na zvyšky zvonice chrámu
* Detailný pohľad na kupolu chrámuDetailný pohľad na kupolu chrámu
* Celkový pohľad na chrám Krista Pantokratora z juhuCelkový pohľad na chrám Krista Pantokratora z juhu
* Detail z vonkajšej výzdoby chrámuDetail z vonkajšej výzdoby chrámu
* Detailný pohľad na severnú fasáduDetailný pohľad na severnú fasádu

Referencie
----------

1. 1 2 3 4  KĂNČEV, Kănčo; BONEV, Bončo. България. Stará Zagora : Domino EOOD. 312 s. ISBN 9789546511706. S. 66. (bulharsky)
2. 1 2 3 4 5 6 7  NIKOLOVA, Rumjana; GENOV, Nikolaj. България - позната и непозната. 2016. Sofia : Knigomania EOOD. 312 s. ISBN 9786191951130. S.135. (bulharsky)
3. 1 2 3 4 5 6 7 8 9 10 11 12 13 14 15 16 17 18 19 20  opoznai.bg
4. 1 2 3 4 5 6 7 8 9 10 11 12 13 14 15 16 17 18  ancient-nessebar.com
5. 1 2 3 4 5 6 7 8 9  guide-bulgaria.com
6. 1 2 3 4 5  bg-guide.org
7. 1 2 3 4 5 6 7 8 9 10 11 12 13 14 15 16 17 18  iskampochivka.bg
8. 1 2 3 4  nationalgeographic.bg
9. 1 2 3 4  pravoslavieto.com
10. 1 2 3 4 5 6 7 8 9 10 11 12 13 14 15 16 17 18 19  rezervaciq.com
11. 1 2 3  nessebarinfo.com
12. 1 2 3 4 5 6 7 8 9 10 11 12 13 14 15 16 17 18  svetimesta.com